Fostul premier Vlad Filat a fost eliberat din detenție, acum o oră. Informația fost confirmată pentru TV8 de Oleg Pantea, reprezentantul serviciului de presă al Administrației de Stat al Penitenciarelor.

„Există o încheiere a instanței de judecată Chișinău în privința lui Vladimir Filat și noi suntem obligați să o punem în executare. Vlad Filat a fost eliberat”, a precizat Pantea pentru TV8.

Decizia de eliberare a lui Filat din arest a fost luată ieri la Judecătoria Ciocana, iar astăzi a fost emisă încheierea instanței.

În luna august, pedeapsa lui Vlad Filat a fost redusă cu 685 de zile, din cauza condițiilor de detenție, în baza unei hotărâri a Curții Europene pentru Drepturile Omului.

Vlad Filat a fost condamnat în 2016, de către magistraţii Judecătoriei Buiucani, la 9 ani de închisoare. Ulterior, decizia a fost menținută de Curtea de Apel Chișinău și Curtea Supremă de Justiție. Fostul premier a fost învinuit de trafic de influenţă şi corupere pasivă.

Contactat de TV8, avocatul Victor Munteanu a refuzat să ofere detalii: „Dacă va dori, va spune Vlad Filat”.